b'\n_START_ARTICLE_\nVilsandis\n_START_PARAGRAPH_\nVilsandis (est. Vilsandi) \xe2\x80\x93 dvylikta pagal dyd\xc4\xaf Estijai priklausanti sala Baltijos j\xc5\xabroje, \xc4\xaf vakarus nuo Saremos salos, su kuria j\xc4\x85 skiria seklus s\xc4\x85siauris. Toliausiai \xc4\xaf vakarus nutolusi gyvenama \xc5\xa1alies sala. Plotas \xe2\x80\x93 8,75 km\xc2\xb2, ilgis \xe2\x80\x93 6,3 km, plotis \xe2\x80\x93 2,3 km. Priskiriama Kihelkonos vals\xc4\x8diui. Pasiekiama valtimis i\xc5\xa1 Saremos ar sunkve\xc5\xbeimiais nusl\xc5\xabgus vandeniui._NEWLINE_Saloje gyvena apie 30 \xc5\xbemoni\xc5\xb3. Yra 1809 m. pastatytas 37 m auk\xc5\xa1\xc4\x8dio \xc5\xa1vyturys.\n_START_SECTION_\nIstorija\n_START_PARAGRAPH_\nI\xc5\xa1 j\xc5\xabros i\xc5\xa1kilo prie\xc5\xa1 ma\xc5\xbedaug 2000 met\xc5\xb3. Pirm\xc4\x85 kart\xc4\x85 ra\xc5\xa1ytiniuose \xc5\xa1altiniuose Vilsandis pamin\xc4\x97tas 1645 m. Pirmieji gyventojai buvo j\xc5\xabreiviai, atsikraust\xc4\x99 XVIII a. Geriausiais laikais, prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85, saloje gyveno apie 200 gyv. 1927 m. atidarytas Vilsand\xc5\xbeio muziejus.\n_START_SECTION_\nGeografija\n_START_PARAGRAPH_\nVakariniai ir \xc5\xa1iauriniai salos krantai sudaryti i\xc5\xa1 kiet\xc5\xb3 dolomitini\xc5\xb3 uolien\xc5\xb3. Beveik visa salos teritorija \xc4\xafeina \xc4\xaf Vilsand\xc5\xbeio nacionalin\xc4\xaf park\xc4\x85, kuris 1910 m. \xc4\xafkurtas kaip pauk\xc5\xa1\xc4\x8di\xc5\xb3 rezervatas (pirmasis Baltijos \xc5\xa1alyse). Parke apsistoja ir peri dauguma praskrendan\xc4\x8di\xc5\xb3 pauk\xc5\xa1\xc4\x8di\xc5\xb3. Atrastos apie 247 pauk\xc5\xa1\xc4\x8di\xc5\xb3 r\xc5\xab\xc5\xa1ys. Sutinkamos pilkosios \xc5\xbe\xc4\x85sys, paprastosios gagos, did\xc5\xbeiosios ir urvin\xc4\x97s antys, taip pat Estijoje retas uolinis kalviukas. Da\xc5\xbeniausiai aptinkami \xc5\xbeinduoliai yra stirnos, e\xc5\xbeiai bei \xc4\xafvair\xc5\xabs ma\xc5\xbei m\xc4\x97s\xc4\x97d\xc5\xbeiai ir grau\xc5\xbeikai. Pasitaiko ir \xc5\xa1ern\xc5\xb3 ar bried\xc5\xbei\xc5\xb3. Taip pat aptinkamas geltonskruostis \xc5\xbealtys ir pilkoji rup\xc5\xab\xc5\xbe\xc4\x97._NEWLINE_Rasta apie 660 augal\xc5\xb3 r\xc5\xab\xc5\xa1i\xc5\xb3, i\xc5\xa1 kuri\xc5\xb3 57 Estijoje paskelbtos saugomomis. Paplitusios ir Saremoje aptinkamos tukl\xc4\x97s r\xc5\xab\xc5\xa1ys bei ma\xc5\xbeasis bar\xc5\xa1kutis.'